	[image: STEMA DE STAT_RM]
	
REPUBLICA MOLDOVA
RAIONUL ȘTEFAN VODĂ
CONSILIUL RAIONAL ȘTEFAN VODĂ

MD–4201, or. ŞtefanVodă, str. Libertăţii, nr. 1, tel. (242) 226-50, tel/fax (242) 234-10, 
e-mail: consiliul.raional-stefan-voda@apl.gov.md, web: www.stefan-voda.md

                                                                                                                                      Proiect
DECIZIE nr. 5/..


Cu privire la colaborarea Consiliului Raional Ștefan Vodă 
cu Asociația Națională pentru Turism Receptor și Intern din Moldova (ANTRIM) 
în vederea creării și funcționării Centrului de Informare Turistică Ștefan Vodă 

     În scopul asigurării informării și orientării eficiente a turiștilor, promovării obiectivelor, produselor și serviciilor turistice din raion, precum și dezvoltării cooperării dintre autoritățile administrației publice locale, operatorii economici și organizațiile din domeniul turismului, realizării Direcției Strategice nr.3 „Sprijinirea dezvoltării unei economii locale durabile, diversificate și competitive” din Strategia de dezvoltare durabilă a raionului Ștefan Vodă pentru anii 2025–2030;
     în conformitate cu prevederile art.8, art.17 din Legea nr.352/2006 cu privire la organizarea și desfășurarea activităților turistice în Republica Moldova; art.4, alin.(2), art.5 al Legii nr. 435/2006 privind descentralizarea administrativă; art. 9 din Legea nr.121/2007 privind administrarea și deetatizarea proprietății publice;
[bookmark: _Hlk529135093]     în baza art. 43 alin. (1), lit. t), alin.2), art. 46 din Legea nr. 436-XVI din 28.12.2006, privind administrația publică locală cu modificările și completările ulterioare, Consiliul raional Ștefan Vodă, DECIDE:

      1. Se aprobă participarea Consiliului Raional Ștefan Vodă, în calitate de partener local, la crearea și funcționarea Centrului de Informare Turistică din raionul Ștefan Vodă, în cadrul Rețelei Naționale a Centrelor de Informare Turistică coordonate de Asociația Națională pentru Turism Receptor și Intern din Moldova (ANTRIM).      
     2. Se aprobă Acordul de colaborare (Memorandum de înțelegere) privind înființarea și funcționarea Centrului de Informare Turistică pentru promovarea Clusterului turistic „Perla Nistrului”, semnat între ANTRIM și Consiliul Raional Ștefan Vodă și se ia act de Regulamentul general privind organizarea și funcționarea Centrelor de Informare Turistică (CIT) în cadrul Rețelei ANTRIM, (se anexează).
     3. Se aprobă contribuția proprie în natură a Consiliului Raional Ștefan Vodă, în valoare estimată de 200 000 lei, prin punerea la dispoziție a spațiului cu suprafața de 22,5 m², situat la etajul I în clădirea sediului administrativ al Consiliului Raional Ștefan Vodă din or. Ștefan Vodă, str. Libertății nr. 1 (număr cadastral 8501213.111.01), a dotărilor tehnico-materiale, a utilităților și a personalului necesar funcționării Centrului, pe perioada de valabilitate a Acordului de colaborare, cu acoperirea cheltuielilor respective din contul și în limita alocațiilor prevăzute în bugetul raional.
     4. Se împuternicește Președinta raionului Ștefan Vodă, dna Olga LUCHIAN, să reprezinte Consiliul Raional în relațiile cu ANTRIM și alți parteneri relevanți, să semneze contractul de comodat (folosință gratuită) pentru spațiul identificat la pct. 3 și alte acte necesare funcționării Centrului, precum și să desemneze reprezentantul autorității publice locale în cadrul Consiliului Centrului de Informare Turistică Ștefan Vodă.
     5. Controlul executării prezentei decizii se atribuie Președintelui raionului Ștefan Vodă, dnei Olga LUCHIAN.
     6. Prezenta decizie poate fi contestată cu cerere prealabilă la autoritatea emitentă cu sediul în or. Ștefan Vodă, str. Libertății nr. 1, în termen de 30 zile de la data comunicării, potrivit prevederilor Codului administrativ al Republicii Moldova nr. 116/2018.
     7. Prezenta decizie se publică în Registrul de stat al actelor locale, pe pagina web a Consiliului raional www.stefan-voda.md și se comunică: Oficiului Teritorial Căușeni al Cancelariei de Stat; 
Asociației Naționale pentru Turism Receptor și Intern din Moldova (ANTRIM), direcțiilor Consiliului raional Ștefan Vodă și altor entități.




































                                                              Anexă
la Decizia Consiliului raional Ștefan Vodă
                                                                                                  nr.5/   din 29 octombrie 2026


ACORD DE COLABORARE (MEMORANDUM DE ÎNȚELEGERE)
privind înființarea și funcționarea Centrului de Informare Turistică 
pentru promovarea Clusterului turistic „Perla Nistrului”


Prezentul Acord de Colaborare (denumit în continuare „Acordul”) se încheie astăzi, 18 august 2026, între:
Asociația Națională pentru Turism Receptor și Intern din Moldova (ANTRIM), cu sediul în str. Grenoble 110, or. Codru, mun. Chișinău, Republica Moldova, reprezentată legal de dna Elena Stepanov, în calitate de Director Executiv, denumită în continuare „ANTRIM” sau „Partea 1”,
și
Consiliul Raional Ștefan Vodă, cu sediul în or. Ștefan Vodă, Republica Moldova, reprezentat legal de dna Olga Luchian, în calitate de Președinte al Consiliului Raional, denumit în continuare „Consiliul Raional” sau „Partea 2”,
denumite în continuare, individual „Partea”, iar împreună „Părțile”.
1. Preambul
Având în vedere interesul comun al Părților pentru dezvoltarea durabilă a turismului în raionul Ștefan Vodă și promovarea Clusterului turistic „Perla Nistrului”, constituit prin semnarea Acordului de asociere din 14 august 2026;
Recunoscând rolul Centrelor de Informare Turistică drept instrumente esențiale pentru informarea, orientarea și deservirea turiștilor, precum și pentru promovarea ofertei turistice locale;
Ținând cont de rețeaua națională de Centre de Informare Turistică administrată de ANTRIM și de expertiza acesteia în domeniul promovării turistice interne și externe;
Părțile convin să colaboreze pentru înființarea și funcționarea unui Centru de Informare Turistică (denumit în continuare „Centrul”) în raionul Ștefan Vodă, sub umbrela rețelei naționale ANTRIM, în condițiile stabilite prin prezentul Acord.
2. Obiectul Acordului
Obiectul prezentului Acord îl constituie stabilirea cadrului de colaborare dintre Părți pentru înființarea, dotarea și funcționarea Centrului de Informare Turistică, destinat promovării regiunii Clusterului turistic „Perla Nistrului”, precum și repartizarea responsabilităților și a contribuțiilor fiecărei Părți în acest scop.
Centrul va funcționa sub umbrela rețelei naționale a Centrelor de Informare Turistică coordonate de ANTRIM, beneficiind de identitate vizuală, suport metodologic și integrare în circuitul național de informare turistică.
3. Contribuția Consiliului Raional Ștefan Vodă
În vederea realizării obiectului prezentului Acord, Consiliul Raional Ștefan Vodă se angajează să asigure, cu titlu de contribuție proprie (în natură), următoarele:
a. Spațiul necesar pentru amplasarea și funcționarea Centrului de Informare Turistică, în cadrul sau în proximitatea sediului Consiliului Raional Ștefan Vodă;
b. Mobilierul și dotările necesare bunei funcționări a Centrului, în valoare estimată de 200 000 (două sute mii) lei moldovenești;
c. Personalul necesar deservirii Centrului — cel puțin o persoană responsabilă de activitatea zilnică a Centrului, inclusiv de informarea și deservirea turiștilor;
d. Condițiile administrative necesare (utilități, întreținere a spațiului) pentru funcționarea continuă a Centrului pe durata prezentului Acord.
4. Contribuția ANTRIM
În vederea realizării obiectului prezentului Acord, ANTRIM se angajează să asigure următoarele:
a. Integrarea Centrului de Informare Turisticǎ din Stefan Voda sub umbrela rețelei naționale a Centrelor de Informare Turistică administrate de ANTRIM, inclusiv identitate vizuală și materiale de semnalistică specifice rețelei;
b. Asigurarea funcționalității Centrului prin furnizarea de materiale informative, hărți, pliante și alte instrumente de promovare turistică, actualizate periodic;
c. Capacitarea (instruirea) personalului desemnat de Consiliul Raional pentru deservirea Centrului, inclusiv sesiuni de formare privind standardele de informare turistică;
d. Susținerea și promovarea Centrului și a regiunii Clusterului „Perla Nistrului” în cadrul platformelor naționale și internaționale de promovare turistică, evenimentelor de profil, precum și în cadrul vizitelor de familiarizare (FAM trips) și vizitelor de presă (press trips) organizate de ANTRIM;
e. Suport metodologic și tehnic continuu pentru buna funcționare a Centrului, precum și monitorizarea activității acestuia în raport cu standardele rețelei naționale.
5. Destinația Acordului
Prezentul Acord constituie dovada angajamentului de contribuție proprie (co-finanțare în natură) a Consiliului Raional Ștefan Vodă și va fi prezentat de ANTRIM ca parte a documentației aferente cererii de finanțare depuse către Organizația Națională de Turism (ONT), în cadrul apelului de proiecte pentru dezvoltarea turismului durabil.
Valoarea contribuției în natură menționată la punctul 3 din prezentul Acord (200 000 lei) va fi utilizată exclusiv în scopul justificării cofinanțării proprii aferente proiectului menționat, în conformitate cu cerințele finanțatorului.
6. Durata Acordului
Prezentul Acord intră în vigoare la data semnării de către ambele Părți și este valabil pe o perioadă de 1 an, cu posibilitatea prelungirii prin acordul scris al Părților.
Acordul poate fi modificat sau completat pe parcursul derulării sale, prin acte adiționale semnate de ambele Părți.
7. Dispoziții finale
Fiecare Parte răspunde de îndeplinirea obligațiilor asumate prin prezentul Acord și va informa cealaltă Parte, în timp util, despre orice situație care ar putea afecta realizarea obiectului Acordului.
Eventualele neînțelegeri privind interpretarea sau executarea prezentului Acord vor fi soluționate pe cale amiabilă, prin negocieri directe între Părți.
Prezentul Acord este întocmit în două exemplare originale, câte unul pentru fiecare Parte, ambele exemplare având aceeași valoare juridică.

	Din partea ANTRIM

Elena Stepanov
Directoare Executiva

Semnătura: ______________________

	Din partea Consiliului Raional Ștefan Vodă

Olga Luchian
Președinta

Semnătura: ______________________

